钦定古今图书集成/方舆汇编/边裔典/第053卷 > 唐
## 钦定古今图书集成/方舆汇编/边裔典/第053卷 > 唐

### 高祖武德二年罽宾遣使入贡

按《唐书高祖本纪》，不载。按《罽宾传》：“罽宾，隋漕国也，
居葱岭，南距京师万二千里而赢，南距舍卫三千里。
王居修鲜城，常役属大月氏。地暑湿，人乘象。俗治浮
屠法。武德二年，遣使贡宝带、金锁、水精盏、颇黎，状若
酸枣。”

### 太宗贞观二年罽宾献名马

按《唐书太宗本纪》不载。按《罽宾本传》：贞观中，献名
马。太宗语大臣曰：“朕始即位，或言天子欲耀兵振伏
四夷，惟魏徵劝我修文德安中夏，中夏安，远人伏矣。
今天下大安，四夷君长皆来献，此征力也。”遣果毅何处罗拔等厚赍赐其国，并抚尉天竺。处罗拔至罽宾，
王东向稽首再拜，仍遣人导护使者至天竺。

按《大唐西域记》。迦湿弥罗国。〈旧曰罽宾讹也〉周七千馀里。四
境负山，山极峭峻，虽有门径，而复隘狭，自古邻敌，无
能攻伐。国大都城西临大河，南北十二三里，东西四
五里。宜稼穑，多华果。出龙种马及郁金香、火珠、药草。
气序寒劲，多雪少风。服毛褐，衣白㲲。土俗轻僄，人性
怯懦。国为龙护，遂雄邻境。容貌妍美，情性诡诈。好学
多闻，邪正兼信。伽蓝百馀所，僧徒五千馀人。有四窣
堵波，并无忧王建也，各有如来舍利《升馀国志》曰：国
地，本龙池也。昔佛世尊自乌仗那国降恶神已，欲还
中国，乘空当此国上，告阿难曰：“我涅槃之后，有末田
底迦阿罗汉，当于此地建国安人，弘扬佛法。如来寂
灭之后第五十年，阿难弟子末田底迦罗汉者，得六
神通，具八解脱，闻佛”悬记心自庆悦，便来至此，于大
山岭宴坐林中现大神变。龙见深信请资所欲。阿罗
汉曰：“愿于池内惠以容膝。”龙王于是缩水奉施。罗汉
神通广身，龙王纵力缩水池空水尽。龙翻请地阿罗
汉于此西北为留一池周百馀里，自馀枝属别居小
池。龙王曰：“池地总施，愿恒受供。”末田底迦曰：“我今不
久无馀涅槃，虽欲受请，其可得乎？”龙王重请五百罗
汉常受我供，乃至法尽，法尽之后，还取此国以为居
池。末田底迦从其所请。时阿罗汉既得其地，运大神
通力，立五百伽蓝，于诸异国，买鬻贱人以充役使，以
供僧众。末田底迦入寂灭后，彼诸贱人自立君长，邻
境诸国啚其贱种，莫与交亲，谓之讫利多。〈唐言买得〉今时
泉水，已多流滥。

摩揭陀国无忧王。以“如来涅槃之后第一百年。命世
君临。威被殊俗。深信三宝爱育四生。”时有五百罗汉
僧。五百凡夫僧。王所敬仰供养无差。有凡夫僧摩诃
提媻。〈唐言大天〉阔达多智，幽求名实，覃思作论，理违圣教，
凡有闻知，群从异议。无忧王不识凡圣，因情所好，党
援所亲，召集僧徒，赴竞伽河，欲沉深流，总从诛戮。时
诸罗汉，既逼命难，咸运神通，陵虚履空，来至此国，山
栖谷隐。时无忧王闻而悔惧，躬来谢过，请还本国。彼
诸罗汉，确不从命。无忧王为罗汉建五百僧伽蓝，总
以此国持施众僧。

健驮逻国迦腻色迦王，以如来涅槃之后第四百年
应期抚运，王风远被，殊俗内附。机务馀暇每习佛经，
日请一僧入宫说法，而诸异议部执不同，王用深疑
无以去惑。时胁尊者曰：“如来去世岁月逾邈，弟子部
执师资异论，各据闻见共为矛盾。”时王闻已甚用感
伤，悲叹良久谓尊者曰：“猥以馀福聿遵前绪，去圣虽
远，犹为有幸，敢忘庸鄙，绍隆法教？”随其部执，具释三
藏，胁尊者曰：“大王宿殖善本，多资福祐，留情佛法，是
所愿也。”王乃宣令远近召集圣哲，于是四方辐凑，万
里星驰，英贤毕萃，睿圣咸集。七日之中，四事供养。既
欲法议，恐其諠杂，王乃具怀，白诸僧曰：证圣果者住，
具结缚者还。如是尚众。又重宣令：无学人住，有学人
还，犹复繁多。又更下，令具三明备六通者住，自馀各
还，然尚繁多。又更下，令其有内穷三藏、外达五明者
住，自馀各还。于是得四百九十九人。王，欲于本国苦
其暑湿，又欲就王舍城大迦叶波结集石室。胁尊者
等议曰：“不可。彼多外道，异论紏纷，酬对不暇，何功作
论？众会之心，属意此”国。此国四周山固药叉守卫，土
地膏腴物产丰盛，贤圣之所集住，灵仙之所游止，众
议斯在，令曰允谐。其王是时与诸罗汉自彼而至，建
立伽蓝，结集三藏欲作《𣬉媻沙论》。是时尊者世友户
外纳衣，诸阿罗汉谓世友曰：“结使未除诤议乖谬，尔
宜远迹勿居此也。”世友曰：“诸贤于法无疑，代佛施化
方集大义，欲制正论。我虽不敏，粗达微言，三藏元文，
五明至理，颇亦沈研，得其趣矣。”诸罗汉曰：“言不可以
若是，汝宜屏居，疾证无学，已而会此，时未晚也。”世友
曰：“我顾无学，其犹洟唾，志求佛果，不趋小径，掷此缕
丸，未坠于地，必当证得无学圣果。”时诸罗汉重诃之
曰：“增上慢人，斯之谓也。无学果者，诸佛所”赞，宜可速
证以决众疑。于是世友即掷缕丸，空中诸天接缕丸
而请曰：“方证佛果，次补慈氏，三界特尊四生攸赖，如
何于此欲证小果？”时诸罗汉见是事已，谢咎推德请
为上座，凡有疑议咸取决焉。是五百贤圣先造十万
颂《邬波第铄》论。〈旧曰优波提舍论讹也〉释素呾《缆藏》。〈旧曰修多罗藏讹也〉
次造十万颂《毗奈耶毗媻沙论》。释《毗奈耶藏》。〈旧曰𣬉那耶藏
讹也〉后造十万颂《阿毗达磨毗媻沙论》。释《阿毗达磨藏》。
〈或曰阿𣬉昙藏略也〉凡三十万颂，六百六十万言，备释《三藏》，悬
诸千古，莫不穷其枝叶，究其浅深，大义重明，微言再
显，广宣流布，后进赖焉。迦腻色迦王遂以赤铜为鍱，
镂写论文，石函缄封，建窣堵波，藏于其中，命药义神
周卫其国，不令异学持此论出，欲求习学，就中受业。
于是功既成毕，还军本都，出此国西门之外，东西面
而跪。复以“此国总施僧徒。”迦腻色迦王既死之后。讫
利多种复自称王。斥逐僧徒。毁坏佛法睹货逻国呬摩呾罗王。〈唐言雪山下〉其先释种也，以如来
涅槃之后第六百年，先有疆土，嗣膺王业，树心佛地，
流情法海。闻讫利多毁灭佛法，招集国中敢勇之士，
得三千人，诈为商旅，多赍宝货，挟隐军器，来入此国。
此国之君特加宾礼，商旅之中又更选募，得五百人，
猛烈多谋，各抽利刃，俱持重宝，躬赍所奉，持以献上。
时雪山下，王去其帽，即其座，讫利多王惊慑无措，遂
斩其首，令群下曰：“我是睹货逻国雪山下王也。怒此
贱种，公行虐政，故于今者，诛其有罪。凡百众庶，非尔
之辜。”然典国辅宰臣，迁于异域，既平此国，招集僧徒，
式建伽蓝，安堵如故。复于此国西门之外，东面而跪，
持施众僧。其讫利多种，屡以僧徒，覆宗灭祀，世积其
怨，疾恶佛法。岁月既远，复自称王，故今此国不甚崇
信，外道天祠特留意焉。

“新城东南十馀里，故城北大山阳有僧伽蓝，僧徒三
百馀人。其窣堵波中有佛牙，长可寸半，其色黄白，或
至斋日，时放光明。昔讫利多种之灭佛法也，僧徒解
散，各随利居。有一沙门游诸印度，观礼圣迹，伸其至
诚。后闻本国平定，即事归途，遇诸群象，横行草泽，奔
驰震吼。沙门见已，升树以避。是时群象相趋奔赴，竞”
吸池水，浸渍树根，互共排掘，树遂颠仆。既得沙门，负
载而行，至大林中，有病象疮痛而卧，引此僧手至所
苦处，乃枯竹所刺也。沙门于是拔竹傅药，裂其裳，裹
其足。别有大象，持金函授与病象。象既得已，转授沙
门。沙门开函，乃佛牙也。诸象围绕，僧出无由。明日斋
时，各持异果，以为中馔。食已，载僧去林数百里外，方
乃下之。各跪拜而去。沙门至国西界，渡一驶河，济乎
中流。船将覆没，同舟之人，互相谓曰：“今此船覆，祸是
沙门，沙门必有如来舍利。诸龙利之。”船主检验，果得
佛牙。时沙门举佛牙，俯谓龙曰：“吾今寄汝，不久来取。”
遂不渡河，回船而去。顾河叹曰：“吾无禁术，龙畜所欺。”
重往印度，学禁龙法。“三岁之后复还本国。至河之滨
方设坛场。其龙于是捧佛牙函以授沙门。沙门持归，
于此伽蓝而修供养。”

伽蓝南十四五里，有小伽蓝，中有观自在菩萨立像，
其有断食誓死为期，愿见菩萨者，即从像中出妙色
身。

小伽蓝东南三十馀里至大山有故伽蓝。形制宏壮
芜漫良甚。今惟一隅起小重阁。僧徒三十馀人并学
大乘法教音僧伽跋陀罗。〈唐言众贤〉论师于此制《顺正理
论》，伽蓝左右诸窣堵波，大阿罗汉舍利并在，野兽、山
猿采华供养，岁时无替，如承指命。然此山中多诸灵
迹，或石壁横分、峰留马迹。凡厥此类，其状谲诡，皆是
罗汉、沙弥群从游戏，手指摩画，乘马往来。遗迹若斯，
难以详述。

佛牙伽蓝东十馀里，北山崖间有小伽蓝，是昔索建
地罗大论师于此作众事分《𣬉媻沙论》。小伽蓝中有
石窣堵波，高五十馀尺，是阿罗汉遗身舍利也。先有
罗汉，形量伟大，凡所饮食，与象同等。时人讥曰：“徒知
饱食，安识是非？罗汉将入寂灭也。”告诸人曰：“吾今不
久当取无馀，欲说自身所证妙法。”众人闻之，更相讥
笑，咸来集会，共观得失。时阿罗汉告诸人曰：“吾今为
汝说本因缘。此身之前，报受象身，在东印度，居王内
厩。是时此国有一沙门，远游印度，寻访圣教诸经典
论。时王持我，施与沙门，载负佛经，而至于此。是后不
久，寻即命终。乘其载经福力所致，遂得为人，复终馀
庆，早服染衣，勤求出离，不遑宁居，得”六神通，断三界
欲。然其所食，馀习尚然。每自节身，三分食一。虽有此
说，人犹未信。即升虚空，入火光定，身出烟焰，而入寂
灭。馀骸坠下，起窣堵波。王城西北行二百馀里，至𧶜
林伽蓝布剌拏。〈唐言圆满〉论师于此作释𣬉媻沙论。城西
行百四五十里，大河北接山，南至大众部伽蓝。僧徒
百馀人。昔佛地罗〈唐言觉取〉论师于此作《大众部集真论》，
从此西南，逾山涉险，行七百馀里，至半笯。〈奴故反〉蹉国。
〈北印度境〉

贞观十一年。罽宾遣使贡献。

按《唐书太宗本纪》不载。按杜氏《通典》，“罽宾，隋时谓
之漕国。贞观十一年，其国遣使又号罽宾，献俱物头
花，丹紫相间，其香远闻。”

按《册府元龟》：“贞观十一年六月，罽宾遣使献舍利、名
马。”

贞观十四年五月。罽宾国遣使贡方物。

按《唐书太宗本纪》不载。按《册府元龟》云云。

贞观十六年，罽宾献《褥特鼠》。

按《唐书太宗本纪》不载。按《罽宾本传》：贞观十六年，
献褥特鼠，喙尖尾赤，能食蛇，螫者嗅且尿，疮即愈。国
人共传王始祖曰馨孽，至曷撷支，传十二世。

贞观二十二年三月。罽宾国遣使朝贡。

按《唐书太宗本纪》不载。按《册府元龟》云云。

### 高宗永徽二年十二月罽宾国遣使献褥池鼠

永徽三年十月《罽宾》国遣使朝贡永徽五年四月《罽宾》遣使朝贡。

按以上《唐书高宗本纪》不载。按《册府元龟》云云。

### 显庆三年以罽宾地为修鲜都督府

按《唐书高宗本纪》不载，按《罽宾本传》云云。

### 咸亨元年三月罽宾国献方物

咸亨二年五月罽宾国遣使来朝贡其方物。

按以上《唐书高宗本纪》不载。按《册府元龟》云云。

### 中宗嗣圣九年〈即太后长寿元年〉九月罽宾国遣使朝贡按唐书武后本纪不载按册府元龟云云

### 神龙元年拜罽宾王修鲜等十一州诸军事修鲜都督

按：《唐书中宗本纪》不载。按《册府元龟》云云。

### 睿宗景云元年十月罽宾国遣使来朝

按：《唐书睿宗本纪》不载。按《册府元龟》云云。

### 元宗开元 年个失蜜遣使来朝

按《唐书元宗本纪》不载《按个失蜜传》：“个失蜜或曰
迦湿弥逻，北距勃律五百里，环地四千里，山回缭之，
他国无能攻伐。王治拨逻勿逻布逻城，西濒弥那悉
多大河。地宜稼，多雪，不风。出火珠、郁金。龙种马。俗毛
褐。世传地本龙池，龙徙水竭，故往居之。开元初，遣使
者朝。”〈按罽宾唐书已自有传而西域记谓迦湿弥罗即旧曰罽宾则此个失蜜或一罽宾而唐元宗

时分为二也

开元七年，册封“罽宾王。”

按《唐书元宗本纪》不载。按《罽宾本传》：“开元七年，遣
使献天文及秘方奇药，天子册其王为葛逻达支特
勒。后乌散特勒洒年老，请以子拂菻罽婆嗣，听之。
开元八年，诏册个失蜜真陀罗秘利为王。”

按《唐书元宗本纪》不载按《个失蜜本传》：“开元八年，
诏册其王真陀罗秘利为王，间献胡药。天木死，弟木
多笔立，遣使者物理多来朝，且言：有国以来，并臣天
可汗，受调发。国有象、马步三种兵，臣身与中天竺王
厄吐蕃五大道，禁出入，战辄胜。有如天可汗兵至勃
律者，虽众二十万，能输粮以助。又国有摩诃波多磨
龙池，愿为天可汗营祠。”因丐王册，鸿胪译以闻，诏内
物理多，宴中殿，赐赉优备，册《木多笔》为王。自是职贡
有常。其役属五种，亦名国，所谓呾叉始罗者。地二千
里有都城。东南七百馀里得僧诃补罗地。三千馀里
亦治都城，东南山行五百里，得乌剌尸地二千里有
都城。宜稼穑。东南限山千里，即个失蜜；西南行险七
百里得半笯蹉地，二千里又得曷逻阇。补罗者，其大
四千里，有都城，多山阜，人骁勇，五种皆无君长云。

### 天宝四载册封罽宾王是年罽宾入贡

按《唐书元宗本纪》不载。按《罽宾本传》：“天宝四载，册
其子勃匐准为袭罽宾及乌苌国王。”

按《册府元龟》：“天宝四载三月，罽宾国遣使献波斯锦
舞筵。”

天宝五载闰十月。罽宾遣使来朝献。

天宝十二载三月。罽宾国遣使献方物。

按以上《唐书元宗本纪》不载。按《册府元龟》云云。

### 肃宗乾元元年罽宾遣使者朝贡

按《唐书肃宗本纪》不载，按《罽宾本传》云云。